《和邓舍人读之罘碑二十韵》
宋代·韦骧

之罘之碑何所刻，昔者秦人纪秦德。风锼日铄断璞昏，雨暴冰秦老龟坼。

微芒遗字三四行，容易历年千五百。文词事实可考求，赖有子长修简策。

始皇末年气益矜，轻视天下夸功名。玉墀金户厌宫殿，不远万里为游行。

鼓钟帷帐不移徙，所至毫发皆如情。温寒凊暑回造化，绝深度险安经营。

徐市卢生巧窥测，浪语神仙致君惑。东巡亟欲见三山，从此海壖来辙迹。

神仙杳邈不可攀，六龙回首沧波碧。从臣无以慰踌躇，请陈勋业刊诸石。

高文大句如形容，将以荣耀传无穷。银钩玉箸勒未久，变故恍惚如飘风。

人心恚望鬼神怒，滈池神怪俄符同。祸秦非胡日在国，长城未毕咸阳空。

空遗此石苍崖里，万古悠悠辨终始。虽然篆刻半缺讹，至今不得藏虚美。

世人往往爱瑰奇，蜡泽松烟印之纸。览观莫不哀所为，岂独玩焉而已矣。

作者简介：公元一〇三三年至一一一〇五年，字子骏，钱塘人。生于宋仁宗明道二年，卒于徽宗崇宁四年，年七十三岁。工诗文。皇祐五年（公元一0五三年）进士，除知袁州萍乡系。历福建转连判官，主客郎中。出为变路提刑。建中靖国初，（公元一一〇一年）除知明州丐宫祠，以左朝议大夫提举洞霄宫，卒。骧著有文集十八卷，赋二十卷，均《宋史艺文志》并传于世。